## Mazón trasllada que la Generalitat repararà el viari d’accés al Centre Comercial Bonaire, de titularitat municipal

*** El cap del Consell es reunix amb la regidora d’Urbanisme d’Aldaia per a abordar les necessitats del municipi després de les riuades i continuar avançant en la recuperació econòmica i social de la Comunitat Valenciana
* El president destaca l’esforç inversor de la Generalitat per a rehabilitar els danys ocasionats per les inundacions en el municipi amb una inversió superior als 40 milions d’euros**

**València.**

El president de la Generalitat, Carlos Mazón, ha mantingut una trobada de treball amb la regidora d’Urbanisme d’Aldaia, Mónica Trujillo, per a continuar donant resposta a les necessitats del municipi després de les riuades, i en el qual ha traslladat que l’executiu autonòmic repararà el viari d’accés al Centre Comercial Bonaire, de titularitat municipal.

El president, acompanyat pel conseller de Medi Ambient, Infraestructures i Territori, Vicente Martínez Mus, ha ratificat el compromís del Consell per a assumir les competències per a l’adequació d’esta infraestructura que partix de la carretera CV-410 i creua el barranc de la Saleta mitjançant un pont.

Mazón ha ressaltat que l’actuació es durà a terme per emergència per a permetre l’obertura del vial en condicions adequades de seguretat “al més prompte possible” i millorar la connectivitat de l’àrea comercial del municipi, el qual ha considerat “un motor de la recuperació econòmica i social de la Comunitat Valenciana”.

La rehabilitació s’incorporarà al pla ‘Recuperem València’ que du a terme la Generalitat en el qual assumix mig centenar d’actuacions de titularitat local en municipis afectats per les inundacions amb una inversió de 50 milions d’euros.

El president ha subratllat la importància de la coordinació entre les administracions per a continuar avançant en la reconstrucció, al mateix temps que ha realçat les actuacions dutes a terme per la Generalitat a Aldaia com la reparació de la CV-410, CV-403 i CV-36, de titularitat autonòmica, la rehabilitació de la xarxa viària local com les passarel·les per als vianants sobre el barranc de la Saleta, el pas superior en la mateixa rambla, i el pont Camí Coscollar, a més de la rehabilitació en centres de salut del municipi amb una dotació de prop d’un milió d’euros. Totes estes iniciatives ja estan finalitzades.

En l’àmbit educatiu, el president ha destacat el desenrotllament d’actuacions per a la restauració de centres com el CEIP Ausiàs March, l’Escola Infantil de primer cicle La Font de la Rosa, l’IES Salvador Gadea, el CEIP Mariano Benlliure, el CEIP Platero y yo i l’IES Carles Salvador. També s’inclou el subministrament de mobiliari per a centres docents d’infantil i primària afectats, entre altres actuacions en àrees com servicis socials i agricultura.

**Compromís amb la recuperació d’Aldaia**

El president ha incidit en el compromís del Consell amb la recuperació d’Aldaia, amb una inversió superior als 40 milions d’euros per a reparar els danys ocasionats en diferents infraestructures, que se sumen als 29 milions d’euros en ajudes directes.

En este sentit, cal ressaltar més 12,5 milions d’euros per pèrdua de vehicle, 6,9 milions d’euros en ajudes urgents per a béns de primera necessitat i 5,8 milions d’euros per a la reactivació de l’activitat econòmica, entre altres.

Fecha: 08/08/2025